Diari Oficial de la Generalitat Valenciana


Sumari del DOGV 2313, del 19-07-1994 (1994/832003)

DECRET 129/1994, de 5 de juliol, del Govern Valencià, pel qual s'estableix el procediment per a la compensació d'ofici de deutes contrets per les entitats locals i el personal al servei de la Generalitat Valenciana, a favor d'aquesta.
------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1994/07/05/129/dof/vci/html**

### Dades del document

Número de DOGV
:   2313

Data del DOGV
:   19-07-1994

Secció del DOGV
:   DISPOSICIONS GENERALS

Número del document
:   1994/832003


Data del document
:   05-07-1994

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

DECRET 129/1994, de 5 de juliol, del Govern Valencià, pel qual s'estableix el procediment per a la compensació d'ofici de deutes contrets per les entitats locals i el personal al servei de la Generalitat Valenciana, a favor d'aquesta. [94/4963]  
L'article 1 del Reial Decret 1684/1990, de 20 de desembre, pel qual s'aprovà el Reglament General de Recaptació, d'aplicació a la Generalitat Valenciana, d'acord amb el que disposa l'article 5.2 d'aquest, defineix la gestió recaptadora com la funció administrativa encaminada a la realització dels crèdits de dret públic, siga quina siga la seua naturalesa, i recull, en l'article 63 i següents, la compensació d'ofici, com a forma d'extinció d'aquests crèdits.  
D'altra banda, l'article 1195 del Codi Civil, d'aplicació subsidiària a les relacions administratives, preceptua que tindrà lloc la compensació quan dues persones, privades o públiques, per dret propi siguen recíprocament creditores i deutores l'una de l'altra. Perquè pertoque la compensació hauran de complir-se els requisits de l'article 1196 del mateix codi.  
Finalment, s'ha de tenir present que els articles 1895 i 1896 del Codi Civil disposen que quan es rep alguna cosa que no es tenia dret a cobrar, i, per error, ha estat indegudament lliurada, sorgeix l'obligació de restituir-la, amb abonament de l'interés legal si el receptor havia procedit de mala fe.  
Tenint en compte tot això, i considerant necessari instrumentar el procediment d'ofici que s'ha de seguir per al cobrament, per compensació, dels deutes a favor de la Hisenda de la Generalitat Valenciana, contrets tant per les entitats locals, siga quina siga la causa, com pel personal de la Generalitat Valenciana per les quantitats indegudament abonades en nòmina; d'acord amb el que determinen els articles 63 i següents del Reglament General de Recaptació de 20 de desembre de 1990, a proposta del conseller d'Economia i Hisenda i amb la deliberació prèvia del Govern Valencià en la reunió del dia 5 de juliol de 1994,  
DECRETE:  
Article primer. Objecte  
Per part de la Generalitat Valenciana, podran ser objecte de compensació, d'ofici, els dèbits i els crèdits recíprocs que resulten de les seues relacions amb les entitats locals o el personal al servei de la mateixa Generalitat Valenciana, siga quina siga la seua naturalesa jurídica, sempre que hagen adquirit fermesa, i que, no havent resultat satisfets en els terminis i en la forma legalment establerts, presenten un saldo positiu a favor d'aquella.  
Article segon. Presumpció de legalitat  
Gaudiran de presumpció de legalitat els actes de determinació del deute per part de la Generalitat Valenciana i els realitzats per aconseguir-ne l'efectivitat. Sols la resolució d'òrgan administratiu o judicial competent, que en declare la il·legalitat, anul·lant-los o modificant-los, afectarà l'eficàcia d'aquests actes.  
Article tercer. Compensació d'ofici dels deutes de les entitats locals  
A l'efecte de la recaptació dels deutes a favor de la Hisenda Pública de la Generalitat Valenciana, contrets i no pagats per les entitats locals, els centres gestors que tramiten expedients que donen motiu a aquests deutes, facilitaran a les intervencions delegades en les respectives conselleries o, si fa el cas, a les intervencions delegades en els serveis territorials de la Conselleria d'Economia i Hisenda, la documentació necessària perquè aquestes, d'ofici, inicien el tràmit de compensació de deutes que permeta reposar les quantitats resultants a favor de la Hisenda Pública de la Generalitat Valenciana.  
Article quart. Compensació de deutes per errors materials en les nòmines de personal al servei de la Generalitat Valenciana  
Quan, com a conseqüència d'errors materials en la confecció de les nòmines mitjançant les quals reben les retribucions, hi aparega com a deutor de la Hisenda de la Generalitat Valenciana algun dels seus empleats, s'iniciarà d'ofici l'expedient que permeta el reintegrament de les quantitats indegudament pagades. Correspon la iniciació a les intervencions delegades en les distintes conselleries i, si fa el cas, en els serveis territorials de la Conselleria d'Economia i Hisenda. A aquest efecte, les conselleries que tramitaren els pagaments respectius facilitaran a aquestes la documentació necessària per a dur a terme aquesta funció.  
DISPOSICIONS FINALS  
Primera  
Es faculta el conseller d'Economia i Hisenda perquè dicte les normes necessàries per a desplegar l'aplicació de tot allò establert en aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
Valencia, 5 de juliol de 1994  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTÍNEZ ESTÉVEZ


Còpia Permalink ELI